Polisieman ná jarelange stryd bevorder | Maroela Media
Kol. Walter Joseph Adams is na 'n jarelange stryd eindelik bevorder.
Die polisie het hom skuldig gemaak aan onbillike arbeidspraktyk deur nie kol. Walter Joseph Adams amper vyf jaar gelede tot kolonel te bevorder nie. Só het die Sektorale Bedingingsraad vir Veiligheid en Sekerheid (SSSBC) bevind.
Adams, 'n polisiebeampte van die Wes-Kaap, voer jare lank reeds die stryd om bevordering, nadat 'n kandidaat met minder ervaring, wat boonop nie die regte kwalifikasies vir die pos het nie, bo hom vir bevordering gekies is.
Ingevolge die uitspraak moet Adams bevorder word tot kolonel en die datum van sy bevordering moet na 1 November 2016 terugdateer word.
Solidariteit het die saak namens Adams na die bedingingsraad verwys. Volgens Solidariteit is daar onbillik teen Adams opgetree deurdat 'n kandidaat, 'n lt.kol. Setunku, deur die polisie in 'n vakante bevelvoerderpos aangestel is. Daar is tydens arbitrasie egter bewys dat Adams die meer bevoegde kandidaat was.
"Adams het aansoek gedoen vir die bevorderingspos van bevelvoerder, 'n posisie waarin hy reeds verskeie kere vir lang tydperke waargeneem het. Met sy 31 jaar diens waarvan hy 16 jaar luitenant-kolonel was ten tye van die advertering van die pos, was hy nie net een van die sterkste kandidate nie, maar die aangewese persoon om die pos te beklee," sê Ronel Stander, organiseerder van die openbare sektor by Solidariteit.
Die pos is egter gegee aan 'n kandidaat met slegs 13 jaar diens, waarvan vyf jaar as luitenant-kolonel.
Solidariteit sê dit was verder kommerwekkend dat Setunku nie net minder ondervinding gehad het nie, maar ook die paneel onder 'n vals indruk gebring het deur voor te gee dat sy oor 'n kwalifikasie beskik wat sy nog nie verwerf het nie.
Die vakbond het aangevoer dat die puntetoekenning vir die twee kandidate bevraagteken moet word aangesien daar aan Setunku veel hoër punte toegeken is ten koste van Adams.
Stander sê die polisie was ook onwillig om ingevolge die Wet op die Bevordering van Toegang tot Inligting (Paia) dokumentasie aangaande die bevorderingsproses aan Solidariteit en die arbiter beskikbaar te stel, wat hierdie feite aan die lig sou bring.
"Dit is duidelik dat die aanstelling doelbewus en met voorbedagte rade geskied het. Die paneel was bevooroordeeld ten gunste van Setunku en het gekies om hierdie onervare kandidaat in die polisie as bevelvoerder aan te stel eerder as om 'n eerlike, lojale en ervare kandidaat aan te stel."
Stander sê Ettienne Pio, 'n litigant verbond aan Solidariteit se kantoor in Bellville, het onophoudelik gewerk om te verseker die saak – wat sowat vier jaar lank gesloer het – is suksesvol.
Sy sê Solidariteit kan nie hierdie soort diskriminasie duld nie.
"Ons is verheug oor die uitspraak en dat reg en geregtigheid vir Adams geseëvier het. Die boodskap aan die polisie se bestuur is duidelik gestel, naamlik dat Solidariteit die waghond sal wees oor sy prosesse en nie sal toelaat dat ons lede onregverdig behandel word nie."
Hoop sy word nou afgradeer na konstabel. Want as sy gelieg het hoort sy eintlik nie in polisie diens
Daar is sekerlik baie sulke gevalle, nie net in die polisiediens nie, maar oral in die staatsdiens.
As hy gelieg het oor sy kwalifikasie behoord hy glad nie in die polisie diens te wees nie.
Tog onaanvaarbaar dat die ene skelm aangestel word om 'n ander skelm te vang, dis dan natuurlik weer 'n resep vir korrupsie.
Alles goed en wel my vraag wie gaan die man nou beskerm teen intimidasie deur Snr Offisiere
En so lyk dit in die polisie, mense met ervaring en jare diens bly agterweë vir bevordering sodat die onbevoegde leuenaars kan aanbeweeg. Onregverdige behandeling omdat hulle nie swart is nie. Dit is verregaande. Maar dit lyk ook so oral waar mens gaan.